Nariadenie Komisie (ES) č. 243/1999
z 1. februára 1999,
ktorým sa menia a dopĺňajú nariadenia (EHS) č. 478/97 a 20/98 stanovujúce pravidlá uplatňovania nariadenia Rady (EHS) č. 2200/96 vzhľadom na predbežné uznávanie produkčných organizácií a podporu pre ne
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením Komisie (ES) č. 2520/97 [2], a najmä na jeho článok 48,
keďže článok 2 (2) nariadenia Komisie (ES) č. 20/98 [3] ustanovuje, že podpora na pokrytie nákladov na založenie a prevádzkovanie produkčných organizácií poskytnutá pred tým, ako boli uznané, sa musí stanoviť na základe ich produkcie uvedenej na trh; keďže prírodné katastrofy môžu spôsobiť hlboký úpadok produkcie uvádzanej na trh v danom roku; keďže v takých prípadoch, aby sa vyhlo drastickým zníženiam podpory spoločenstva produkčným organizáciám poskytnutej pred tým, ako boli uznané, ktoré by mohli ohroziť jej prevádzkovanie, mal by existovať limit na zníženie produkcie uvádzanej na trh, pričom sa zohľadnili účely vypočítania podpory; keďže tento limit sa musí stanoviť s odvolaním sa na výnos a priemerné ceny získané produkčnými organizáciami, ktorým sa udelilo predbežné uznanie, alebo ich členmi počas troch rokov pred rokom katastrofy, a musí sa stanoviť, aby sa brali do úvahy normálne výkyvy poveternostných podmienok; keďže v prípade Portugalska sa takto stanovená produkcia uvádzaná na trh musí použiť aj na vypočítanie podpory poskytnutej podľa článku 14 (7) nariadenia (ES) č. 2200/96;
keďže články 2 (2) a 5 (1) nariadenia Komisie (ES) č. 478/97 [4] ustanovujú rôzne dátumy na zavádzanie plánov uznávania; keďže kvôli dôslednosti by sa mal stanoviť jediný dátum na začatie zavádzania akéhokoľvek plánu uznávania;
keďže opatrenia ustanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Nariadenie (ES) č. 20/98 sa týmto mení a dopĺňa takto:
1. do článku 1 sa vkladá tento odsek 3:
"3. V prípade prírodnej katastrofy uznanej kompetentnými národnými orgánmi sa produkcia uvedená na trh v zmysle odseku 2 považuje za aspoň 70 % priemernej teoretickej hodnoty rovnajúcej sa:
- ploche patriacej produkčnej organizácii, ktorej sa poskytlo predbežné uznanie, a osiatej príslušným produktom počas roka prírodnej katastrofy, vynásobenej:
- priemerným výnosom a priemernou cenou, ktorú získali produkčné organizácie alebo jej členovia za príslušný produkt počas troch rokov pred prírodnou katastrofou, alebo tam, kde členský štát tak rozhodne, získanej v tom istom výrobnom regióne počas troch rokov pred prírodnou katastrofou."
2. Do článku 13 sa vkladá tento odsek:
"V prípade prírodnej katastrofy uznanej kompetentnými portugalskými orgánmi platí článok 1 (3) tohto nariadenia pre vypočítanie produkcie uvedenej na trh, ktorá sa musí použiť na účely článku 14 (7) nariadenia (ES) č. 2200/96."
Článok 2
Článok 5 (1) nariadenia (ES) č. 478/97 sa vypúšťa.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. februára 1999